Poštovani,
Veliko nam je zadovoljstvo izvijestiti Vas o rezultatima SFerinog literarnog i likovnog natječaja za djecu i mlade. 
Na ovaj natječaj je pristiglo ukupno 410 literarnih i 920 likovnih radova, mahom vrlo kreativnih. Konkurencija je bila vrlo oštra i žiri za dodjelu nagrada bio je pred velikim izazovom kako odabrati one najbolje. Datoteku s popisom nagrađenih učenika – ovogodišnjih dobitnika nagrada SFERICA - primili ste mailom, uz ovaj dopis.
Molimo Vas da učenicima iz Vaše škole koji su dobili nagrade i njihovim nastavnicima-mentorima proslijedite ovu informaciju, kao i upute za preuzimanje nagrada koje slijede u tekstu.
Nagrađenim učenicima nagrade će biti uručene na svečanoj Skupštini SFere koja će se održati u sklopu najveće hrvatske SF konvencije, SFeraKona, i to u subotu 11. 05. 2013. g., u 20:00 sati, u prostorijama Fakulteta elektrotehnike i računarstva (Unska 3, Zagreb, ulaz s Vukovarske avenije). Zemljovid fakulteta odnosno prostora u kojem se održava konvencija, radi lakšeg snalaženja, možete naći na kraju ovog dopisa.
Učenici (i roditelji i/ili mentori) koji će doći na svečanu dodjelu nagrada imaju na dan dodjele nagrade besplatan ulaz na SFeraKon, a isti će ostvariti tako da se jave na ulazu na SFeraKon (odnosno na info desku, na kojem se inače plaća ulaz) te tamo kažu da su dobitnici SFERICE. 
VAŽNO! Molimo sve da na ulazu zamole da ih se uputi na prijemni desk za SFERICE. Naime, nakon ulaska na SFeraKon, svi dobitnici SFERICA OBAVEZNO se moraju PRIJAVITI na prijemni desk za SFERICE, i to najkasnije do 18 sati. Na prijemnom desku će dobitnike dočekati predsjednica žirija za SFERICE, Ivana Delač, ili drugi volonter, te im detaljno objasniti kako teče dodjela nagrada. Ponavljamo, prijava dobitnika na prijemni desk za SFERICE je obavezna i nužna da bi djeca bila prozvana za vrijeme svečane dodjele te da bi im nagrade tada bile uručene. Davanje imena dobitnika za besplatan ulazak na info desku SFeraKona NIJE prijava dobitnika SFERICE na prijemni desk za SFERICE. Desk za ulazak (info desk) u SFeraKon i prijemni desk za SFERICE dva su odvojena deska. Ukoliko se dobitnici ne prijave na prijemni desk za SFERICE do 18 sati, organizatori dodjele ne mogu znati da su isti došli na SFeraKon po svoje nagrade te ih neće moći uvrstiti u popis nagrađene djece po kojem će dobitnici na svečanoj skupštini biti prozivani.
Nakon obavljene prijave na prijemni desk za SFERICE, dobitnici su slobodni do 19:30 sati. U 19:30 dobitnici SFERICA dužni su skupiti se ispred ulaza u dvoranu D1 u kojoj će biti održana dodjela te će ih tada predsjednica žirija za SFERICE Ivana Delač uvesti u dvoranu i provesti kroz probu svečane dodjele.
Učenici koji ne budu u mogućnosti doći na dodjelu, svoje će nagrade dobiti poštom na adresu škole nakon završetka konvencije. Također, prvonagrađeni radovi će biti objavljeni u SFerinom fanzinu Parsek koji će nagrađeni učenici dobiti pri preuzimanju ulaznice na info desku. Tijekom konvencije, bit će postavljena izložba nagrađenih likovnih radova, koja je redovan dio programa SFeraKona.
Još jednom zahvaljujemo na sudjelovanju, od srca čestitamo nagrađenim učenicima i veselimo se radovima iz Vaše škole i iduće godine 

Društvo SFera (www.sfera.hr) je zagrebačko društvo za znanstvenu fantastiku. Djeluje kao udruga koja promiče fantastiku i znanstvenu fantastiku u Hrvatskoj, te potiče domaće SF stvaralaštvo kroz kulturne programe, poput SFeradionice (radionice kreativnog pisanja), Lekt-SF-Ire (književnog kluba), SF Vintage (projekcije filmova s predavanjima), Žanrovski žrvanj (radionica kreativnog pisanja za učenike srednjih škola), Predavanja u SFeri, SFera u Profilu, Sfera u Booksi, i SFeraKon. Osnovni cilj Društva je združiti ljude, prvenstveno djecu i mladež, koje interesiraju znanstvena fantastika i srodni žanrovi (fantasy, nadnaravni horor) te znanost općenito. SFera također dodjeljuje najstariju nacionalnu nagradu za domaća znanstvenofantastična djela - nagradu SFERA. SFERICAMA se od milja nazivaju nagrade pobjednicima SFerinog literarnog i likovnog natječaja za djecu i mlade koje se na SFeraKonu djeci i mladima tradicionalno uručuju ravnopravno i istovremeno kad i odraslima nagrada SFERA.

SFeraKon (www.sferakon.org) je najstarija i najuglednija konvencija fantastike i znanstvene fantastike u ovom dijelu Europe, a ove će se godine održati 35. put za redom. Ove godine konvencija će se održati u Zagrebu, na Fakultetu elektrotehnike i računarstva, od petka 10. 05. do nedjelje, 12. 05. 2013. godine.